b'\n_START_ARTICLE_\nPalatul Administrativ din T\xc3\xa2rgu Mure\xc8\x99\n_START_SECTION_\nIstoric\n_START_PARAGRAPH_\nPrimarul Gy\xc3\xb6rgy Bern\xc3\xa1dy i\xc8\x99i f\xc4\x83cuse cunoscut\xc4\x83 inten\xc8\x9bia de a construi o cl\xc4\x83dire nou\xc4\x83 pentru Prim\xc4\x83rie \xc3\xaenc\xc4\x83 \xc3\xaen 1903. \xc3\x8ens\xc4\x83 \xc3\xaen urma unor dezbateri prelungite, proiectul a fost aprobat de abia la 16 mai 1905, c\xc3\xa2nd a fost anun\xc8\x9bat concursul pentru proiectele de arhitectur\xc4\x83. Caietul de sarcini num\xc4\x83ra cerin\xc8\x9be specifice pentru un edificiu public. Se dorea o cl\xc4\x83dire impun\xc4\x83toare, modern\xc4\x83, dar totu\xc8\x99i sobr\xc4\x83, potrivit\xc4\x83 func\xc8\x9biei de reprezentare pe care trebuia s\xc4\x83 o indeplineasc\xc4\x83. Terenul trebuia folosit c\xc4\x83t mai eficient posibil, iar costurile de construc\xc8\x9bie s\xc4\x83 se \xc3\xaencadreze \xc3\xaen anumite limite._NEWLINE_La 25 mai 1905 au fost analizate cele 14 proiecte primite, dintre care Prim\xc4\x83ria a decis s\xc4\x83 cumpere cinci. C\xc3\xa2\xc8\x99tig\xc4\x83tori au fost declara\xc8\x9bi arhitec\xc8\x9bii Marcell Komor \xc8\x99i Dezs\xc5\x91 Jakab, dar comisia le-a cerut s\xc4\x83 foloseasc\xc4\x83 \xc8\x99i p\xc4\x83r\xc8\x9bi din celelalte patru proiecte cump\xc4\x83rate. Antrepriza a fost asigurat\xc4\x83 de inginerul Lajos Csisz\xc3\xa1r. Contractul a fost \xc3\xaen valoare de 437.000 de coroane, \xc3\xaens\xc4\x83 la \xc3\xaencheierea pl\xc4\x83\xc8\x9bilor, \xc3\xaen 1908, costurile ajunseser\xc4\x83 la 700.000 de coroane aur._NEWLINE_Din 1962 p\xc3\xa2n\xc4\x83 \xc3\xaen prezent cl\xc4\x83direa este sediul administrativ al Consiliului Jude\xc8\x9bean Mure\xc8\x99 \xc8\x99i al Prefecturii Mure\xc8\x99 (p\xc3\xa2n\xc4\x83 \xc3\xaen 1989 Comitetul jude\xc8\x9bean al PCR).\n_START_SECTION_\nDescriere\n_START_PARAGRAPH_\nPalatul se remarc\xc4\x83 \xc8\x99i prin turnul \xc3\xaenalt de 60 m, construit ini\xc8\x9bial drept foi\xc8\x99or de foc al ora\xc8\x99ului. Arhitectura holului cu plafonul boltit \xc3\xaen neogotic \xc8\x99i sprijinit pe coloane din marmur\xc4\x83 sculptate, cu vitralii \xc3\xaen culori pastelate, e asem\xc4\x83n\xc4\x83toare celei a S\xc4\x83lii cavalerilor din Castelul de la Hunedoara. \xc3\x8en turnul palatului exist\xc4\x83 un orologiu care are cadrane pe toate cele patru laturi ale turnului, iar b\xc4\x83t\xc4\x83ile de clopot ale acestuia pot fi auzite din sfert \xc3\xaen sfert de or\xc4\x83.'